150 ຄົນເສຍຊີວິດ ໃນມື້ທໍາອິດ ຂອງ ການຢຸດຍິງ ໃນຊີເຣຍ (ສະໄລດ໌)
ພວກ​ທະ​ຫານ​ໄດ້​ຕອບ​ໂຕ້​ ຕໍ່​ການ​ລະ​ເມີດ​ການ ຢຸດຍິງຂອງພວກ​ກະບົດ ສ່ວນທາງນັກ​ລົບ​ຝ່າຍຕໍ່​ຕ້ານ​ກໍກ່າວ​ຫາ​ທະຫານ ວ່າຝ່າຝືນ​ການ​ຢຸດ​ຍິງ.
ຫ້ອງການສັງເກດການສິດທິມະນຸດຊີເຣຍ ທີ່ລອນດອນ ກ່າວວ່າ ມີ 150 ຄົນເສຍຊີວິດໃນຊີເຣຍ ໃນມື້ທໍາອິດຂອງການຢຸດຍິງ ທີ່ ໄດ້ເລີ້ມຂຶ້ນໃນວັນສຸກວານນີ້ ເພື່ອສະຫລອງບຸນມຸສລິມ Eid al-Adha ນັ້ນ ບັນດາຜູ້ສັງເກດການດ້ານສິດທິມະນຸດ ກ່າວວ່າ ມີເດັກນ້ອຍຮ່ວມຢູ່ໃນຈໍານວນຜູ້ໄດ້ຮັບເຄາະຮ້າຍ ໃນການວາງລະເບີດຢູ່ ໃກ້ເດີ່ນຫລີ້ນຂອງເດັກນ້ອຍ ແລະວັດມຸສລິມແຫ່ງນຶ່ງ ຢູ່ໃນກຸງ Damascus ເຂົາເຈົ້າລາຍງານອີກວ່າ ມີການສູ້ລົບລະຫວ່າງພວກກະບົດ ແລະທະຫານ ຢູ່ໃນຫລາຍເຂດທົ່ວປະເທດ ຮວມທັງຊານເມືອງຫລວງ Damascus ແລະຄ້າຍທະຫານ Wadi al-Daif ບັນດເຈົ້າໜ້າທີ່ທະຫານຊີເຣຍ ກ່າວວ່າ ພວກທະຫານໄດ້ຕອບໂຕ້ຕໍ່ການລະເມີດການ ຢຸດຍິງຂອງພວກກະບົດ ສ່ວນທາງນັກລົບຝ່າຍຕໍ່ຕ້ານກໍກ່າວຫາທະຫານ ວ່າຝ່າຝືນການຢຸດຍິງ ທູດພິເສດ ສະຫະປະຊາຊາດ ທ່ານ Lakhdar Brahimi ເປັນຜູ້ຈັດແຈງໃຫ້ມີການຢຸດຍິງ ເພື່ອໃຫ້ຊາວຊີເຣຍໃນທຸກກໍ້າທຸກຝ່າຍໄດ້ພາກັນສະຫລອງບຸນ Eid al-Adha ຊຶ່ງເປັນການມ້ວນທ້າຍພິທີສະແຫວງ ບຸນ Hajj ຢູ່ Mecca ປະເທດຊາອູດີ ອາເຣເບຍນັ້ນ ໂທລະພາບ ຊີເຣຍ ໄດ້ສະແດງໃຫ້ເຫັນ ປະທານາທິບໍດີ Bashar al-Assad ຍີ້ມຫົວ ໂອ້ລົມ ກັບບັນດາຜູ້ໄປສວດມົນຢູ່ໂບດ ໃນວັນສຸກວານນີ້ ໃນຂະນະທີ່ ຊາວຊີເຣຍທໍາມະດາສາມັນຈໍານວນນຶ່ງ ກ່າວວ່າ ເຂົາເຈົ້າພຽງແຕ່ພະຍາຍາມໃຫ້ມີຊີວິດຢູ່ລອດ ແລະບໍ່ມີອາລົມທີ່ຈະສະ ຫລອງບຸນແຕ່ຢ່າງໃດ